പ്രണവ് വെങ്കടേഷ്

ഇന്ത്യക്കാരനായ ഒരു ചെസ് ഗ്രാൻഡ് മാസ്റ്ററും 2025-ലെ ലോക ജൂനിയർ ചെസ് ചാമ്പ്യനും ആണ് പ്രണവ് വെങ്കടേഷ് (ജനനം 13 ഒക്ടോബർ 2006).

ചെസ് ജീവിതം
ആറാം വയസ്സുമുതൽ പ്രണവ് ചെസ് കളിക്കാൻ തുടങ്ങി. വിശ്വേശ്വരൻ കാമേശ്വരൻ ഉൾപ്പെടെ പല പരിശീലകരും അദ്ദേഹത്തിന് ഉണ്ടായിരുന്നു. 2021-ലെ സെർബിയ ഓപ്പണിലും, 2022 ജൂണിൽ ബുഡാപെസ്റ്റ്, ഹംഗറിയിലെ വെസർകിപ്സോ ഗ്രാൻഡ് മാസ്റ്റർ ടൂർണമെന്റിലും ആദ്യ രണ്ട് ജിഎം നോമുകൾ നേടി.

2022 ഓഗസ്റ്റിൽ, റൊമാനിയയിലെ ബായ മാരെയിൽ നടന്ന ലിംപെഡിയ ഓപ്പൺ ജയിച്ച് അവസാന ജിഎം നോമും നേടി. ഇതോടെ ഇന്ത്യയിലെ 75-ാമത്തെ ഗ്രാൻഡ് മാസ്റ്ററും തമിഴ്നാട് സംസ്ഥാനത്തിലെ 27-ാമത്തെ ഗ്രാൻഡ് മാസ്റ്ററും ആയി പ്രണവ്.

2022 ഒക്ടോബറിൽ, അദ്ദേഹം ഇന്ത്യക്കായി ലോക U-16 യൂത്ത് ഒളിമ്പ്യാഡിൽ (പ്രണേഷ് എം, ഹർഷദ് എസ്, രോഹിത് എസ്, മൃത്തരിക മല്ലിക്, ബോറമണികർ തനിഷ എസ് എന്നിവരോടൊപ്പം) കളിച്ചു. അതോടൊപ്പം മാഗ്നസ് കാൾസൻ അക്കാദമി ചാലഞ്ചിലും പങ്കെടുത്തു. ഇരു മത്സരങ്ങളും അദ്ദേഹം ജയിച്ചു. chess24-ന്റെ ചാലഞ്ചേഴ്സ് ചെസ് ടൂർ, റൗനക് സധ്വാനിയെ ഫൈനലിൽ പരാജയപ്പെടുത്തി പ്രണവ് നേടി.

2023 ഒക്ടോബറിൽ, അദ്ദേഹം 38-ാമത് യൂറോപ്യൻ ചെസ് ക്ലബ് കപ്പിൽ Offerspill Sjakklub-ക്കായി കളിച്ചു. ലോക ഒന്നാം നമ്പർ മാഗ്നസ് കാൾസന്റെ നേതൃത്വത്തിലുള്ള ടീമിന് അവസാന റൗണ്ടിൽ ഫ്രാൻസിലെ Asnieres – Le Grand Echiquier-നെ തോൽപ്പിച്ച് വിജയിക്കാനായി. അവസാന രണ്ട് റൗണ്ടുകളിൽ ജോർഡൻ വാൻ ഫോറെസ്റ്റിനെയും ഗ്രിഗോറി ഒപ്പാരിനെയും തോൽപ്പിച്ച് 5/7 സ്കോർ നേടിയ അദ്ദേഹത്തെ കുറിച്ച് മാഗ്നസ് കാൾസൻ ട്വീറ്റ് ചെയ്തു – "പ്രണവ് ഈസ് ബഡി ആൻഡ് ബഡി ഈസ് പ്രണവ്".

2024 ജനുവരിയിൽ, chess.com സംഘടിപ്പിച്ച അഞ്ചാമത് പസിൽസ് വേൾഡ് ചാമ്പ്യൻഷിപ്പിൽ പ്രണവ് പങ്കെടുത്തു. ചാമ്പ്യൻഷിപ്പിൽ നാലാം സ്ഥാനത്ത് ആണ് എത്തിയെങ്കിലും, അഞ്ചുതവണ ജയിച്ച റേ റോബ്‌സണ് എതിരായ ഏറ്റുമുട്ടലിൽ 3–5 സെറ്റ് സ്കോറോടെ മികച്ച പ്രതിരോധം കാഴ്ചവച്ചു.

2024 നവംബറിൽ, ചെന്നൈ ഗ്രാൻഡ് മാസ്റ്റേഴ്സിലെ ചാലഞ്ചേഴ്സ് വിഭാഗം ജയിച്ച് 2025-ലെ പ്രധാന വിഭാഗത്തിലേക്ക് യോഗ്യത നേടി. 

2024 ഡിസംബർ 13 മുതൽ 17 വരെ സ്ലൊവേനിയയിലെ ടെർമെ ചാറ്റെസിൽ നടന്ന ഫിഡെ വേൾഡ് യൂത്ത് റാപിഡ് ആൻഡ് ബ്ലിറ്റ്സ് ചാമ്പ്യൻഷിപ്പിൽ അണ്ടർ-18 ഓപ്പൺ റാപിഡിലും അണ്ടർ-18 ഓപ്പൺ ബ്ലിറ്റ്സിലും സ്വർണ്ണം നേടി.

2025 മാർച്ച് 7-ന് മൊണ്ടെനേഗ്രോയിലെ പെട്രോവാക്, ബുദ്വായിൽ നടന്ന ലോക ജൂനിയർ ചെസ് ചാമ്പ്യൻഷിപ്പ് 9/11 സ്കോറോടെ നേടി. 1987-ൽ വിശ്വനാഥൻ ആനന്ദ്, 2004-ൽ പെന്റാല ഹരികൃഷ്ണ, 2008-ൽ അഭിജിത് ഗുപ്ത എന്നിവർക്കു ശേഷം ലോക ജൂനിയർ കിരീടം നേടുന്ന നാലാമത്തെ ഇന്ത്യൻ താരമായി അദ്ദേഹം മാറി.

അവലംബങ്ങൾ

Category:ജീവിച്ചിരിക്കുന്നവർ
Category:2006 ജനനം
Category:ഇന്ത്യൻ ചെസ് താരങ്ങൾ
Category:ചെസ് ഗ്രാൻഡ് മാസ്റ്റേഴ്സ്
Category:ബെംഗളൂരുവിൽ നിന്നുള്ള കായികതാരങ്ങൾ
Category:ചെസ് ഒളിമ്പ്യാഡ് മത്സരാർത്ഥികൾ
Category:ലോക ജൂനിയർ ചെസ് ചാമ്പ്യന്മാർ